ŉ Ander manier om oor 2023 te dink2023 (Foto: Sebastian Kahnert / DPA / dpa Picture-Alliance via AFP) Wanneer ŉ mens terugdink oor die jaar wat verby is en wonder oor die nuwe jaar wat maar pas begin het, kan jy dit vanuit verskillende perspektiewe doen. Gegewe die verskillende rampspoedige gebeure en die korrupte en anargistiese toedrag van sake in ons land, is daar genoeg rede vir kommer. ŉ Wolk van negatiwiteit hang oor die land. Rasse-polarisasie is sorgwekkend. Ons daaglikse misdaadongevalle lyk byna hoër as die sterftes in enige oorloggeteisterde land in die wêreld. 2022 was regtig ŉ slegte jaar vir Suid-Afrika. Dis nie bloot ŉ pessimistiese siening nie, maar tot ŉ groot mate die huidige realiteit. Aan die ander kant is daar wel diegene wat moedig probeer om die positiewe raak te sien. Hulle sien die glas halfvol eerder as halfleeg. Ek waardeer sulke pogings om hoop te help skep. Ons kan ons nie hiervoor blind hou nie. Daar is inderdaad nog vele geleenthede en baie mooi dinge in ons land om te geniet en te waardeer en na te streef. Benewens die feitelikheid van negatiewe omstandighede aan die eenkant en die (vae) hoop dat dinge in 2023 beter sal gaan, is daar egter ŉ ander opsie. ŉ Opsie wat net beskore is vir mense wat in God glo. Daardie opsie is juis ons geloof in God. Dis mos wat Jesus te midde van morbiede omstandighede in Joh. 14:1 sê: “Laat julle hart nie ontsteld word nie; glo in God, glo ook in My.” En voordat sommiges begin dink aan “godsdiens as ŉ ontvlugting van die realiteit” of ŉ soort “pie in the sky” – dit gaan nie hier bloot oor godsdiens nie. Dit gaan oor geloof in God, geloof in Jesus Christus. Geloof in God leef nie in ontkenning van die feite – negatief of positief – nie. Geloof kyk die feite in die oë. Maar geloof sien ook ŉ ander realiteit, die Groter Realiteit – God. Regdeur die geskiedenis het mense in hierdie woorde van Jesus nie net die ergste omstandighede en krisisse oorleef nie, maar ook troos, vrede en oorwinning gevind. Ek het dit die afgelope jaar herhaaldelik gehoor en gelees wanneer mense te midde van verskeie soorte krisisse, rampe en smart hulle geloof in God bely en vertel dat hulle nie weet hoe hulle dit sou maak as dit nie vir God se liefde en genade was nie. Jesus het nie gesê dat die mossies (en ons) nie sal val nie, maar wel dat niemand ons uit Sy hand sal kan ruk nie. In die tyd van Jesus was een van die hoofgroeperinge in die destydse samelewing en kultuur die Epikuriërs. Hulle het ŉ slagspreuk gehad wat iets soortgelyks was aan dít wat Jesus gesê het. Amper iets soos: “Don’t worry, be happy!” Hulle het ook gesê dat ŉ mens kalm moet bly en jou nie moet onstel nie. Hulle motivering was egter heel anders – omdat die gode, indien hulle wel bestaan, nie van jou kennis neem nie en beslis nie in jou belangstel nie. Jesus se motivering is egter presies die teenoorgestelde: Moet julle nie ontstel nie, want daar ís ŉ God in die hemel en Hy het julle oneindig lief; Hy stel in julle belang, Hy hou jou veilig in Sy hand; Hy gee vir ons om en Hy hoor ons smekinge. Glo in Hóm. En as ons gebede oënskynlik nie dadelik beantwoord word nie en ons omstandighede nie verander nie? Dan dink ek aan die woorde wat teen ŉ selmuur in een van Hitler se doodskampe uitgekrap is (vrylik vertaal): “Ek glo in die son, selfs al sou dit nie skyn nie. Ek glo in die liefde, selfs al voel ek dit nie. Ek glo in God, al is Hy ook stil.” Kom 2023! Beter of slegter. Ek glo in God!